Gandia presenta el projecte 'Gandia entre totes i tots, millor'
13 gener 2021

## Gandia presenta el projecte 'Gandia entre totes i tots, millor'13 gener 2021Última actualització: 14 juliol 2025

![](../gestion/img/5d4482f71d3471d42c0b4dcb6bd344aadbbcb903dd39e8d454cd46bc07131271.jpg)  
  

La **delegada responsable de Infància, Liduvina Gil**, ha presentat aquest matí el projecte ‘Gandia entre totes i tots, millor’, una iniciativa que naix de l’esforç i la coordinació de tots els departaments de l’Ajuntament de Gandia i la col·laboració amb el Centre de Salut Pública (CSP) i el Servei d’Atenció Primaria de Gandia (SAP). 

Així, la idea conjunta es tradueix en un llibre que inclou un gran ventall de propostes formatives, tant intraescolars com extraescolars, que es fiquen a disposició de tots els centres educatius (públics, concertats i privats) i les AMPA de la ciutat. D’aquesta manera, l’objectiu consisteix en fomentar valors, coneixements i respecte per les persones i el medi ambient, així com generar hàbits saludables des de la infància fins al termini de l’adolescència.

En relació a les característiques del dossier, Gil ha explicat que el format físic se suma a la versió digital que col·legis i instituts tenen des de setembre i que els «permet decidir entre la gran oferta de programes (cursos i tallers) que oferix l’Ajuntament» al llarg de tot el curs. D’altra banda, la regidora de Infància ha destacat el caràcter flexible i reutilitzable de la versió en paper, ja que permet «eliminar o incorporar programes específics cada any» en funció de les necessitats que se presenten a les aules. 

Finalment, Gil ha destacat que el projecte contribueix a la formació i sensibilització de la infància per les qüestions socioculturals i mediambientals: «La idea de tots aquests programes és millorar la formació dels nostres xiquets i xiquetes, donar-lis eines, sobretot en els valors i habilitats per al seu futur, i pensem que aquesta programació redundarà en això». En aquest sentit, assegura, ja s’han pogut realitzar molts dels programes oferts malgrat la situació sanitària. 

**El llibre complet en versió PDF es pot descarregar a** [https://www.gandia.es/aytg/uploaded/SANITAT/Gandia%20entre%20totes%20i%20tots%20millor%20v2\_1.pdf](/aytg/uploaded/SANITAT/Gandia_entre_totes_i_tots_millor_v2_1.pdf).